Pólsk yfirvöld hafa veitt hvítrússneska spretthlauparanum Kristinu Tsimanouvkayu dvalarleyfi. Hún átti að keppa á leiknum í dag en hvítrússnesk yfirvöldum hugðust flytja hana nauðuga heim fyrir að gagnrýna þjálfara liðsins.
Hvítrússneska hlaupakonan Kristina Tsimanovskaya hefur fengið dalarleyfi í Póllandi af mannúðarástæðum. Flytja átti hana nauðuga til Hvítarússlands eftir að hún gagnrýndi forsvarsmenn ólympíuliðsins sem hún var hluti af. Eiginmaður hennar hefur flúið land.
Síðasti sólarhringur hefur verið afar viðburðarríkur hjá Kristinu Tsimanovskayu, sem átti að keppa í riðlakeppninni í tvö hundruð metra hlaupi á Ólympíuleikunum í Tókíó í dag. Hún hafði gagnrýnt forsvarsmenn Ólympíuliðsins á Instragram fyrir að setja hana í boðhlaupssveit landsins með skömmum fyrirvara. Þeirri færslu hefur nú verið eytt. Hún var þá flutt nauðug á flugvöllinn í Tókíó í gær og átti að senda hana til Hvítarússlands. Hún neitaði að fara um borð og fékk sínu framgengt. Hún sendi svo skilaboð um stöðu sína í gegnum Instagram.
Hún biðlaði til Alþjóðaólympíunefndarinnar um aðstoð. Hún væri undir pressu og verið væri að reyna að fara með hana úr landi, þ.e. Japan, án hennar samþykkis. Alþjóðaólympíunefndin og yfirvöld í Japan tilkynntu svo að hún væri örugg og liði vel. Þá hefur Alþjóðaólympíunefndin krafið hvítrússnesku ólympíunefndina um skýringar.
Tékknesk yfirvöld buðu í morgun Tsimanovskayu hæli en í morgun fór hún í pólska sendiráðið í Tókíó, til að sækja um vernd í Póllandi. Marci Przydacz varautanríkisráðherra Póllands staðfesti svo á Twitter í morgun að hún hefði fengið dvalarleyfi af mannúðarástæðum.
Þá hefur eiginmaður hennar, Arseny Zdanevich, flúið land og er nú staddur í Kiev. Hann sagðist í samtali við AFP-fréttasofuna vonast til að geta hitt eiginkonu sína í nánustu framtíð.
Þetta er ekki í fyrsta sinn sem skerst í odda með hvítrússneskum yfirvöldum og Alþjóðaólympíunefndinni. Í desember bannaði nefndin Alexander Lukashenko forseta og Viktor syni hans að koma á viðburði tengda Ólympíuleikum þar sem ólympíunefnd landsins hefði gert íþróttamenn sem tóku þátt í mótmælum gegn stjórnvöldum að skotmarki. Í mars neitaði svo alþjóðaólympíunefndin að viðurkenna formennsku Viktors Lukashenko í ólympíunefnd Hvítarússlands. Hann hafði þá tekið við því embætti af Alexander föður sínum.
Ríkissjónvarp Hvítarússland gagnrýndi framgöngu Tsimanovskayu og sagði að tími hennar í Tókíó væri eitt stórt hneyksli.
Pólsk yfirvöld hafa veitt hvítrússneska spretthlauparanum Kristinu Tsimanouvskayu dvalarleyfi. Hún átti að keppa á Ólympíuleikunum í dag en hvítrússnesk yfirvöldum hugðust flytja hana nauðuga heim fyrir að gagnrýna þjálfara liðsins.